Verkeersbeampte vas ná hy glo man doodskietArgieffoto ŉ Vrystaatse verkeersbeampte het Maandag in die Bloemfontein-landdroshof verskyn nadat hy glo Sondag ŉ man gedurende ŉ onderonsie buite ŉ plaaslike nagklub doodgeskiet het. Sers. Ikobeng Hlubi, woordvoerder van die polisie, het die voorval aan Maroela Media bevestig. Volgens Hlubi het die verdagte, ŉ vriend van hom en die slagoffer omstreeks 05:00 in ŉ parkeerterrein naby die Thoughts-nagklub in Batho in die stad stry gekry waarna die verdagte (27) na bewering sy dienspistool uitgeruk en die slagoffer (35) geskiet het. Hlubi vertel dat die slagoffer op die toneel aan ŉ kopwond beswyk het. Dit is in dié stadium onduidelik presies waaroor die mans rusie gemaak het. Die verkeersbeampte staan tereg op aanklag van moord.